**13.04.2015.**

**Informatīvais ziņojums**

**par Eirokodeksa standartu nacionālā ieviešanas plāna 2013.-2014.gadam izpildi**

Informatīvais ziņojums sagatavots saskaņā ar Ministru kabineta 2012.gada 17.maija rīkojuma Nr. 224 „Par Eirokodeksa standartu nacionālo ieviešanas plānu 2013.-2014.gadam” (prot. Nr.27, 6§; turpmāk – Rīkojums) 4.2.apakšpunktā doto uzdevumu - Ekonomikas ministrijai sagatavot un ekonomikas ministram iesniegt noteiktā kārtībā Ministru kabinetā informatīvo ziņojumu par plāna izpildi - līdz 2015.gada 31.martam.

Lai nodrošinātu Eirokodeksa standartu pilnīgu adaptāciju būvniecību regulējošo normatīvo aktu sistēmā un pilnveidotu būvniecības nacionālo standartizācijas sistēmu Latvijā, Eirokodeksa standartu nacionālā ieviešanas plānā 2013.-2014.gadam (turpmāk – Plāns) tika noteikti 18 pasākumi, paredzot 17 pamatstandartu, 31 standartu labojumu un 5 standarta papildinājumu tulkošanu, 26 Eirokodeksa standartu nacionālo pielikumu izstrādāšanu, tiesību aktu izstrādāšanu Eirokodeksa standartiem atbilstošai projektēšanai, kā arī būvkonstrukciju projektēšanas profesionāļu informēšanu par Eirokodeksa standartiem atbilstošas projektēšanas īpatnībām, organizējot 6 seminārus un izstrādājot informatīvos materiālus.

Ekonomikas ministrija atbilstoši Plānā noteiktajiem uzdevumiem 2013.-2014.gadā veica iepirkumus par tiesībām veikt standartu tulkošanu, Nacionālo pielikumu izstrādāšanu un informatīvo materiālu izstrādāšanu. Saskaņā ar Plānā paredzētajiem uzdevumiem, līdzdarbojoties ar Satiksmes ministriju, 2013.-2014.gadā tika veikti sekojoši pasākumi:

***1.uzdevums. Adaptēt Eirokodeksus, pārtulkojot standartus latviešu valodā un izstrādājot Eirokodeksa standartu nacionālos pielikumus.***

**1.pasākums.** *Tika pārtulkoti astoņi standartu labojumi un viens standarta papildinājums 1.Eirokodeksam „Iedarbes uz konstrukcijām”. Tika izstrādāti pieci Nacionālie pielikumi 1.Eirokodeksam .*

**2.pasākums.** *Tika pārtulkots viens standarts un divi standartu labojumi 2.Eirokodeksam „Betona konstrukciju projektēšana”. Tika izstrādāti divi Nacionālie pielikumi 2.Eirokodeksam.*

**3.pasākums.** *Tika pārtulkoti divi standarti un trīs standartu labojumi* *3.Eirokodeksam „Tērauda konstrukciju projektēšana”. Tika izstrādāti trīs Nacionālie pielikumi 3.Eirokodeksam.*

**4.pasākums.** *Tika pārtulkoti trīs standartu labojumi 4.Eirokodeksam „Tērauda un betona kompozīto konstrukciju projektēšana”. Tika izstrādāts viens Nacionālais pielikums 4.Eirokodeksam.*

**5.pasākums.** *Tika pārtulkoti divi standarti un četri standartu labojumi 6.Eirokodeksam „Mūra konstrukciju projektēšana”.*

**6.pasākums.** *Tika pārtulkoti divi standartu labojumi 7.Eirokodeksam „Ģeotehniskā projektēšana”.*

**7.pasākums.** *Tika pārtulkoti pieci standarti, divi standartu papildinājumi un trīs standartu labojumi 8.Eirokodeksam „Seismiski izturīgu konstrukciju projektēšana”. Tika izstrādāti pieci Nacionālie pielikumi 8.Eirokodeksam.*

**8.pasākums.** *Tika pārtulkoti četri standarti, trīs standartu papildinājumi un trīs standartu labojumi 9.Eirokodeksam „Alumīnija konstrukciju projektēšana”. Tika izstrādāti pieci Nacionālie pielikumi 9.Eirokodeksam.*

***2.uzdevums. Izstrādāt grozījumus tiesību aktos, paredzot Eirokodeksu standartiem atbilstošu projektēšanu.***

**9.pasākums.** *Lai nodrošinātu tērauda konstrukciju projektēšanu atbilstoši Eirokodeksu standartu prasībām,2013.gadā tika izstrādāts un 2014.gada 23.decembrī Ministru kabinets pieņēma noteikumus Nr.794 „Noteikumi par Latvijas būvnormatīvu LBN 204-14 "Tērauda būvkonstrukciju projektēšana" tērauda konstrukciju projektēšanai atbilstoši 3.Eirokodeksā „Tērauda konstrukciju projektēšana” noteiktajām prasībām.*

**10.pasākums.** *Lai nodrošinātu koka konstrukciju projektēšanu atbilstoši Eirokodeksu standartu prasībām,2013.gadā tika izstrādāts un 2014.gada 23.decembrī Ministru kabinets pieņēma noteikumus Nr.793 „Noteikumi par Latvijas būvnormatīvu LBN 206-14 "Koka būvkonstrukciju projektēšana" koka konstrukciju projektēšanai atbilstoši 5.Eirokodeksā „Koka konstrukciju projektēšana” noteiktajām prasībām.*

**11.pasākums.** *Lai nodrošinātu ģeotehnisko projektēšanu atbilstoši Eirokodeksu standartu prasībām, 2013.gadā tika izstrādāts Latvijas būvnormatīva projekts ģeotehniskai projektēšanai atbilstoši 7.Eirokodeksā „Ģeotehniskā projektēšana” noteiktajām prasībām. Noteikumu projekts tika izsludināts 2015.gada 9.aprīļa Valsts sekretāru sanāksmē (VSS-310).*

**12.pasākums.** *Lai nodrošinātu betona konstrukciju projektēšanu atbilstoši Eirokodeksu standartu prasībām, 2014.gadā tika izstrādāts Latvijas būvnormatīva projekts betona būvkonstrukciju projektēšanai atbilstoši 2.Eirokodeksā „Betona konstrukciju projektēšana” noteiktajām prasībām. Noteikumu projekts tika izsludināts 2015.gada 9.aprīļa Valsts sekretāru sanāksmē (VSS-308).*

**13.pasākums.** *Lai nodrošinātu tērauda un betona kompozīto konstrukciju projektēšanu atbilstoši Eirokodeksu standartu prasībām, 2014.gadā tika izstrādāts Latvijas būvnormatīva projekts tērauda un betona kompozīto būvkonstrukciju projektēšanai atbilstoši 4.Eirokodeksā „Tērauda un betona kompozīto konstrukciju projektēšana” noteiktajām prasībām. Noteikumu projekts tika izsludināts 2015.gada 9.aprīļa Valsts sekretāru sanāksmē (VSS‑311).*

**14.pasākums.** *Lai nodrošinātu mūra konstrukciju projektēšanu atbilstoši Eirokodeksu standartu prasībām, 2014.gadā tika izstrādāts Latvijas būvnormatīva projekts mūra būvkonstrukciju projektēšanai atbilstoši 6.Eirokodeksā „Mūra konstrukciju projektēšana” noteiktajām prasībām. Noteikumu projekts tika izsludināts 2015.gada 9.aprīļa Valsts sekretāru sanāksmē (VSS-309).*

**15.pasākums.** *Lai nodrošinātu seismiski izturīgu konstrukciju projektēšanu atbilstoši Eirokodeksu standartu prasībām, 2014.gadā tika izstrādāts Latvijas būvnormatīva projekts seismiski izturīgu būvkonstrukciju projektēšanai atbilstoši 8.Eirokodeksā „Seismiski izturīgu konstrukciju projektēšana” noteiktajām prasībām. Noteikumu projekts tika izsludināts 2015.gada 9.aprīļa Valsts sekretāru sanāksmē (VSS-313).*

**16.pasākums.** *Lai nodrošinātu alumīnija konstrukciju projektēšanu atbilstoši Eirokodeksu standartu prasībām, 2014.gadā tika izstrādāts Latvijas būvnormatīva projekts alumīnija būvkonstrukciju projektēšanai atbilstoši 9.Eirokodeksā „Alumīnija konstrukciju projektēšana” noteiktajām prasībām. Noteikumu projekts tika izsludināts 2015.gada 9.aprīļa Valsts sekretāru sanāksmē (VSS-312).*

***3.uzdevums. Informēt būvkonstrukciju projektēšanas profesionāļus par Eirokodeksa standartiem atbilstošas projektēšanas īpatnībām.***

**17.pasākums.** *Lai nodrošinātu būvkonstrukciju projektēšanas praktiķu informēšanu par Eirokodeksa standartiem atbilstošas projektēšanas īpatnībām,* *2013.gadā Ekonomikas ministrija sadarbībā ar Rīgas Tehnisko universitāti un Latvijas Būvkonstrukciju projektētāju asociāciju organizēja 3 seminārus nozares profesionāļu auditorijai Rīgas Tehniskajā universitātē:*

* *2013.gada 1.novembrī – par 7.Eirokodeksa „Ģeotehniskā projektēšana” projektēšanas īpatnībām;*
* *2013.gada 15.novembrī – par 3.Eirokodeksa „Tērauda konstrukciju projektēšana” projektēšanas īpatnībām;*
* *2013.gada 22.novembrī – par 5.Eirokodeksa „Koka konstrukciju projektēšana” projektēšanas īpatnībām.*

*2014.gada 17.decembrī Ekonomikas ministrija sadarbībā ar Rīgas Tehnisko universitāti un Latvijas Būvkonstrukciju projektētāju asociāciju organizēja semināru nozares profesionāļu auditorijai par Eirokodeksa standartos izmantotās projektēšanas pieejas atšķirību no pašreizējos būvkonstrukciju projektēšanas būvnormatīvos noteiktās metodikas:*

* *par 6.Eirokodeksa „Mūra konstrukciju projektēšana” projektēšanas īpatnībām;*
* *par 4.Eirokodeksa „Tērauda un betona kompozīto konstrukciju projektēšana” projektēšanas īpatnībām;*
* *par 8.Eirokodeksa „Seismiski izturīgu konstrukciju projektēšana”projektēšanas īpatnībām;*
* *par 9.Eirokodeksa „Alumīnija konstrukciju projektēšana” projektēšanas īpatnībām.*

**18.pasākums.** *Lai nodrošinātu nozares profesionāļu informēšanu par Eirokodeksu standartiem atbilstošas projektēšanas īpatnībām, tika izstrādāti informatīvie materiāli par Eirokodeksu projektēšanas standartu principiem un īpatnībām katrā projektēšanas jomā, kurus plānots izdot un izplatīt 2015.gadā pēc attiecīgo Latvijas būvnormatīvu pieņemšanas Ministru kabinetā. Informatīvos materiālus Ekonomikas ministrija izdos ministrijas budžeta ietvaros.*

Metodiskie mācību materiāli un prezentācijas par Eirokodeksa standartu piemērošanas projektēšanas pamatprincipiem koka, mūra, betona un dzelzsbetona, tērauda un kombinēto betona-tērauda, tiltu konstrukciju, ģeotehniskās projektēšanas, būvju seismiskās noturības projektēšanas jautājumos ir pieejami Ekonomikas ministrijas mājaslapā https://www.em.gov.lv/lv/nozares\_politika/buvnieciba/eirokodeksa\_standartu\_ieviesana/ un Latvijas Būvkonstrukciju projektētāju asociācijas mājaslapā http://lbpa.lv/kategorija/seminari/. Savukārt visi Eirokodeksa standarti un to Nacionālie pielikumi, kas atbilstoši Standartizācijas likumam ir adaptēti Latvijas nacionālā standarta statusā, ir pieejami Standartizācijas biroja mājaslapā https://www.lvs.lv/.

Neskatoties uz to, ka Eirokodeksa standartu pilnīga adaptācija būvniecību regulējošo normatīvo aktu sistēmā paredzēta līdz 2014.gada beigām, darbs pie Eirokodeksa standartu uzlabošanas turpināsies līdz 2019.gadam. 2015.-2019.gadā būs jānodrošina jaunu standartu un esošo standartu grozījumu un labojumu pārņemšana. Jau pašlaik tiek prognozēts, ka Eiropas standartizācijas komitejā 2015.gadā tiks pieņemti septiņi Eirokodeksa standarti, standartu grozījumi un labojumi, kuru pārņemšanai būs nepieciešams organizēt ekspertu darbu Eirokodeksa standartu izstrādāšanas jomā, kā arī nodrošināt atbilstošu grozījumu izstrādāšanu Eirokodeksa standartu Nacionālajos pielikumos.

Ekonomikas ministrija vērtē situāciju attiecībā uz Eirokodeksa standartu turpmāko attīstību un turpmākiem soļiem standartu ieviešanas nodrošināšanai un par Eirokodeksa standartu ieviešanas pasākumiem un tam nepieciešamo finansējumu 2015.-2019.gadā. Atbilstoši Valdības rīcības plāna 12.1.apakšpunktam Ekonomikas ministrija līdz 2015.gada 1.jūlijam iesniegs Ministru kabineta rīcības plāna projektu par Eirokodeksu standartu uzlabošanas pasākumu ieviešanu 2015.-2019.gadam.

Ekonomikas ministre D.Reizniece-Ozola

Iesniedzējs:

Ekonomikas ministre D.Reizniece-Ozola

Vīza:

Valsts sekretāra

pienākumu izpildītājs,

valsts sekretāra vietnieks J.Spiridonovs

13.04.2015. 10:34

1036

Andris Mālnieks

7013086

andris.malnieks@em.gov.lv